text: Drenge dømmes ikke for udbredelse af børneporno
  04 oktober 2016 kl. 12.44
  De to 16-årige drenge, som tirsdag ved Retten i Kolding stod anklaget for udbredelse af børnepornografisk materiale blev ikke dømt, da anklageren frafaldt forholdet. Men de dømmes for udbredelse af privat materiale.
  Anklagemyndigheden har frafaldet sigtelsen om udbredelse af børnepornografisk materiale over for de to 16-årige drenge, som tirsdag stod anklaget ved Retten i Kolding.
  Drengene var sigtet for at besidde børnepornografisk materiale og udbrede det på Facebook, men det dømmes drengene ikke for, efter anklager Jesper Rubow  efter de to drenges vidneforklaring frafaldt anklagen.
  - Jeg gør det fordi, jeg kan ikke mener at kan løfte bevisbyrden for at de to sigtede - eller på det her tidspunkt tiltalte, de vidste at de her piger i gruppen var under 18 år, og det ikke er noget jeg mener, jeg kan løfte bevisbyrden for, siger Jesper Rubow til TV SYD.
  Drengene havde delt billeder af jævnaldrende piger i meget lidt tøj på Facebook, ligesom de to opfordrede til, at andre gjorde det samme.
  Anklageren kunne ikke bevise, at pigerne på billederne  var under 18 år, og derfor var der ikke grundlag for at rejse tiltale om børneporno.
  Drengene dømmes for sagens andet forhold, hvor de var sigtet efter paragraf 264d, der handler om videregivelse af privat materiale, da de to drenge havde delt et billede af en 15-årig pige på facebook, som havde meget lidt tøj på.
  Det forhold erkendte begge drenge.
  Forsvarsadvokat Jesper Gad fra Trolle Advokatfirma er tilfreds.
  - Jeg er godt tilfreds. Vi var i den situation, at vi hverken kunne eller har noget ønske om at anke sagen eller dommen. Det forhold erkendte begge drenge, siger Jesper Gad til TV SYD.
  Begge drenge betale seks dagbøder af 300 kroner. Begge modtog dommen. Staten betaler sagens omkostninger.
  
  